औराई प्रखंड के उमवि बेदौल असली के प्रांगण में मंगलवार को मत्स्य पालकों के लिए प्रशिक्षण कार्यक्रम का आयोजन किया गया। इसमें जिला मत्स्य पदाधिकारी डॉ. टुनटुन सिंह ने मत्स्य पालन में होने वाली समस्या व उसके निदान के बारे में किसानों को बताया। इस दौरान मत्स्य पालकों से मत्स्य क्रेडिट कार्ड के लिए आवेदन भी लिया गया। कहा कि सरकार द्वारा मत्स्य पालकों को क्रेडिट कार्ड मुहैया कराया जाएगा। उन्होंने किसानों को मत्स्य क्रेडिट कार्ड के माध्यम से ऋण लेकर मछली पालन करने के बारे में जानकारी दी। कहा कि कम जगह व कम खर्च में किसान उन्नत किस्म की मछली पालकर अपनी आर्थिक स्थिति को मजबूत कर सकते हैं।
उन्होंने बताया कि छोटे मत्स्य पालक स्वयं सहायता समूह बनाकर सरकार की लाभकारी योजनाओं का फायदा उठा सकते है। इसके साथ ही मुर्गी पालन, बत्तख पालन करने व मखाना उत्पादन के बारे में भी जानकारी दी गई। इस तरह के तरीके को अपनाकर किसान अपनी आर्थिक स्थिति को मजबूत कर सकते हैं। निजी एवं पट्टे पर प्राप्त सरकारी तालाब के किसानों के लिए विशेष अवसर होने की बात कही। मत्स्य पालकों के लिए विभाग की ओर से दिए जा रहे बीमा के बारे में जानकारी दी गई। बताया कि भारत सरकार मत्स्य किसानों को पांच लाख तक का दुर्घटना बीमा भी दे रही है, जिसका प्रिमियम सरकार स्वयं अदा करती है। मौके पर अध्यक्ष औराई मत्स्यजीवी सहकारी संघ की अध्यक्ष कौशल्या देवी, शंभू सहनी, विनय सहनी, अशोक सहनी, शंभू राय, भारतेंदु राय व सौरभ भी थे।